KIRJALLINEN KYSYMYS P-2065/02 esittäjä(t): Olivier Dupuis (NI) komissiolle. Radhia Nasraouin nälkälakko.



Virallinen lehti nro 052 E , 06/03/2003 s. 0107 - 0108



KIRJALLINEN KYSYMYS P-2065/02 esittäjä(t): Olivier Dupuis (NI) komissiolle (5. heinäkuuta 2002) Aihe: Radhia Nasraouin nälkälakko Tunisian kansalainen Radhia Nasraoui on ollut nälkälakossa 26. kesäkuuta 2002 lähtien protestoidakseen miehensä Hamma Hammamin pidätystä ja tuomiota. Kielletyn Tunisian kommunistisen työläispuolueen (PCOT) edustaja ja niin ikään kielletyn Al Badil -lehden päätoimittaja Hammami on tuomittu näytösoikeudenkäynnissä kolmeksi vuodeksi ja kahdeksi kuukaudeksi vankilaan ja häntä on pidetty vankina 2. helmikuuta 2002 lähtien tunisialaisessa vankilassa PCOTin jäsenyytensä vuoksi. Vangitsemisensa jälkeen Hammamia on pidetty kuolemaantuomittujen osaston eristyssellissä. Häntä on pahoinpidelty ja hänen oikeuksiaan on loukattu useaan otteeseen. Hän ei ole saanut tavata asianajajiaan vangitsemisensa jälkeen. Hänen vaimonsa Nasraoui ei ole saanut tavata häntä 6. huhtikuuta jälkeen. Hammamin perheenjäsenten harvat vierailut ovat tapahtuneet tiukkojen turvallisuusmääräysten alaisuudessa: hänen ja hänen omaistensa välissä on ollut kaksinkertaiset kalterit ja läsnä on ollut useita vartijoita. Hän ei ole vielä nähnyt tytärtään Sarraa, joka syntyi hänen ollessaan piilopaikassa. Hammamin perhe on ollut vuosia viranomaisten jatkuvan ja brutaalin vainon kohteena. Hänen tyttärensä Radhia yritettiin kidnapata, ja poliittinen poliisi on pelotellut hänen tytärtään Oussaimaa monta kertaa. Hänen nuorimmalla tyttärellään Sarralla on ollut oikeus poliisivartioon lastentarhan edustalla! Järjestysvallan edustajat ovat usein tunkeutuneet Hammamin perheen asuntoon tekemään kotietsintöjä. Mihinkään Nasraouin tätä asiaa koskeviin valituksiin ei ole vastattu. Nasraoui aikoo vaatia miehensä vapauttamista ja valittaa mieheensä kohdistuneesta ruumiillisesta ja henkisestä kidutuksesta sekä lapsiinsa kohdistuneesta psyykkisestä väkivallasta. Mitä tietoja komissiolla on Hammamin vankilaoloista? Mihin konkreettisiin toimiin komissio on ryhtynyt tai aikoo ryhtyä sen varmistamiseksi, että Tunisian viranomaiset kunnioittavat Hammamin ja hänen perheensä sekä kaikkien Tunisiassa mielipiteidensä vuoksi vangittujen perusoikeuksia. Ben Alin diktatuurihallinnon aikana perusoikeuksien vakavat loukkaukset ovat lisääntyneet huomattavasti. Eikö komissio näin ollen katso, että sen olisi vedottava Tunisian kanssa tehdyn assosiaatiosopimuksen 2 artiklan määräyksiin demokratian periaatteiden kunnioittamisesta ja tuomittava jyrkästi Tunisian diktatuuri? Christopher Pattenin komission puolesta antamayhteinen vastauskirjallisiin kysymyksiin E-1845/02 ja P-2065/02 (26. heinäkuuta 2002) Komissio saa useista lähteistä tietoa Tunisiassa tapahtuvista ihmisoikeusrikkomuksista, mm. Zouhair Yahyaouin ja Radhia Nashraouin tapauksista. Heinäkuussa 2002 komissio otti perusihmisoikeuksien kunnioittamiseen liittyvät ongelmat varsin selväsanaisesti esiin useiden Tunisian ministerien ja korkeampien virkamiesten kanssa, joista mainittakoon Youssef Mokaddem, Tunisian ulkoministeriön valtiosihteeri. Komissio aikoo kuitenkin tutkia myös muita keinoja toimia yhdessä jäsenvaltioiden kanssa. Perinteisten diplomaattiyhteyksiensä lisäksi komissio ja Tunisian viranomaiset tekevät rahoitusyhteistyötä, joka suuntautuu entistä enemmän ihmisoikeuksien, demokratian ja oikeusvaltion periaatteiden edistämiseen. Erityistä merkitystä tämän tapauksen kannalta on Tunisian oikeuslaitoksen uudistamisohjelmalla, jota valmistellaan parhaillaan ja jolla tulee olemaan pitkällä aikavälillä huomattava merkitys. Tunisia on yksi eurooppalaisen ihmisoikeus- ja demokratia-aloitteen 29 kohdemaasta vuosina 20022004. Tunisialle määritellyistä prioriteeteista toinen on oikeuslaitoksen riippumattomuus ja oikeussuoja (riippumattomille kansalaisjärjestöille suunnattu ehdotuspyyntö julkaistaan syyskuussa 2002). Lisäksi komissiolla on tulevassa assosiaatiokomitean kokouksessa (Tunisissa 24. syyskuuta 2002) mahdollisuus jatkaa poliittista vuoropuhelua Tunisian hallituksen kanssa mm. ihmisoikeuksista ja demokratiasta.